CELEX: 32021R1348
Language: lv
Date: 2021-05-06 00:00:00
Title: Komisijas Deleģētā regula (ES) 2021/1348 (2021. gada 6. maijs), ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros precizēti kritēriji, saskaņā ar kuriem kompetentās iestādes var pieprasīt izmaiņas paziņojumā par maznozīmīgu etalonu atbilstību (Dokuments attiecas uz EEZ)

13.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 291/1
               
            
         KOMISIJAS DELEĢĒTĀ REGULA (ES) 2021/1348
         (2021. gada 6. maijs),
         ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros precizēti kritēriji, saskaņā ar kuriem kompetentās iestādes var pieprasīt izmaiņas paziņojumā par maznozīmīgu etalonu atbilstību
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1011 (2016. gada 8. jūnijs) par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 26. panta 6. punktu,
         tā kā:
         
                     (1)
                  
                  
                     Kritērijos, saskaņā ar kuriem kompetentās iestādes var pieprasīt izmaiņas minētās regulas 26. panta 3. punktā minētajā paziņojumā par atbilstību, būtu jāņem vērā to Regulas (ES) 2016/1011 noteikumu būtība, kurus maznozīmīgu etalonu administratori saskaņā ar minētās regulas 26. panta 1. punktu var izvēlēties nepiemērot. Tā kā dažas no minētajos noteikumos izklāstītajām prasībām attiecas uz administratora organizatorisko struktūru, bet citas attiecas uz attiecīgo etalonu vai etalonu grupu, tāda pati atšķirība attiecas uz kritērijiem, saskaņā ar kuriem kompetentās iestādes var pieprasīt izmaiņas paziņojumā par atbilstību.
                  
               
                     (2)
                  
                  
                     Attiecībā uz prasībām par administratora organizatorisko struktūru kompetentajām iestādēm vajadzētu būt iespējai pieprasīt izmaiņas paziņojumā par maznozīmīga etalona atbilstību, ja tās uzskata, ka paziņojumā par atbilstību nav skaidri noteikts, kāpēc attiecīgajam administratoram būtu jāatļauj neievērot Regulas (ES) 2016/1011 4., 5. un 6. pantā noteiktās prasības. Tam jo īpaši vajadzētu būt gadījumā, kad trūkst skaidrības par attiecīgā administratora organizatorisko struktūru, par iespējamo interešu konfliktu apzināšanu, kas var rasties starp etalona izstrādē iesaistītajām personām un citiem administratora organizācijas darbiniekiem vai daļām, par maznozīmīga etalona izstrādes pārraudzības procesu vai kontroles sistēmu maznozīmīga etalona izstrādei vai publicēšanai vai tā pieejamības nodrošināšanai.
                  
               
                     (3)
                  
                  
                     Attiecībā uz prasībām, kas attiecas uz etalonu vai etalonu grupu, kompetentajām iestādēm vajadzētu būt iespējai pieprasīt izmaiņas paziņojumā par maznozīmīgu etalonu atbilstību, ja tās uzskata, ka paziņojumā par atbilstību nav skaidri noteikts, kāpēc attiecīgajam administratoram būtu jāatļauj neievērot Regulas (ES) 2016/1011 11. pantā un 13.–16. pantā noteiktās prasības. Tam jo īpaši vajadzētu būt gadījumā, ja trūkst skaidrības par kontroles līmeni attiecībā uz ievades datu sniegšanu, to procedūru pārredzamību, ar kurām apspriežas par maznozīmīga etalona metodikas būtiskām izmaiņām, procesu, kurā ziņo par manipulāciju ar maznozīmīgu etalonu vai manipulācijas mēģinājumu ar to, rīcības kodeksu, ja maznozīmīgs etalons ir balstīts uz datu sniedzēju sniegtajiem ievades datiem, par administratora spēju pārbaudīt un ziņot par tā atbilstību maznozīmīga etalona metodikai un Regulai (ES) 2016/1011, kā arī, ja ievades datus sniedzis uzraudzīts datu sniedzējs, par to, vai tas ir darīts, veicot attiecīgās kontroles, lai nodrošinātu ievades datu precizitāti, integritāti un uzticamību.
                  
               
                     (4)
                  
                  
                     Šī regula ir balstīta uz regulatīvo tehnisko standartu projektu, ko Komisijai iesniegusi Eiropas Vērtspapīru un tirgu iestāde (EVTI).
                  
               
                     (5)
                  
                  
                     EVTI ir veikusi atklātas sabiedriskās apspriešanas par regulatīvo tehnisko standartu projektu, kas ir šīs regulas pamatā, izanalizējusi potenciālās saistītās izmaksas un ieguvumus un lūgusi ieteikumu no Vērtspapīru un tirgu nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1095/2010 (2) 37. pantu.
                  
               
                     (6)
                  
                  
                     Lai nodrošinātu atbilstību 5. panta piemērošanas datumam Eiropas Parlamenta un Padomes Regulā (ES) 2019/2175 (3), ar kuru Regulā (ES) 2016/1011 tika ieviests minētās regulas 26. panta 6. punkts, šī regula būtu jāpiemēro no 2022. gada 1. janvāra,
                  
               IR PIEŅĒMUSI ŠO REGULU.
         
            1. pants
            Kritēriji administratora līmenī
            Kompetentās iestādes var pieprasīt izmaiņas Regulas (ES) 2016/1011 26. panta 3. punktā minētajā paziņojumā par atbilstību, ja tās uzskata, ka šādā paziņojumā nav skaidri noteikts, kāpēc attiecīgajam administratoram būtu jāatļauj neievērot viena vai vairākas prasības, kas minētas Regulas (ES) 2016/1011 26. panta 1. punktā, un jo īpaši, ja trūkst skaidrības par:
            
                        a)
                     
                     
                        attiecīgā administratora organizatorisko struktūru un interešu konfliktiem, kas var rasties tā struktūras dēļ;
                     
                  
                        b)
                     
                     
                        interešu konfliktu, kas saistīti ar attiecīgā administratora darbiniekiem, personām, kuru pakalpojumi ir nodoti tā rīcībā vai kontrolē, un personām, kuras ir tieši iesaistītas maznozīmīgā etalona izstrādē, identificēšanu un pārvaldību;
                     
                  
                        c)
                     
                     
                        maznozīmīga etalona izstrādes pārraudzības procesu, ņemot vērā attiecīgā etalona neaizsargātību un administratora organizācijas mērogu;
                     
                  
                        d)
                     
                     
                        kontroles sistēmu attiecīgā maznozīmīgā etalona izstrādei vai publicēšanai vai tā pieejamības nodrošināšanai, tostarp par administratora pakļautību operacionālajam riskam, darbības nepārtrauktības riskam vai etalona izstrādes procesa traucējumu riskam.
                     
                  
         
            2. pants
            Kritēriji etalona vai etalonu grupas līmenī
            Kompetentās iestādes var pieprasīt izmaiņas Regulas (ES) 2016/1011 26. panta 3. punktā minētajā paziņojumā par atbilstību, ja tās uzskata, ka šādā paziņojumā nav skaidri noteikts, kāpēc attiecīgajam administratoram nebūtu jāievēro viena vai vairākas prasības, kas minētas Regulas (ES) 2016/1011 26. panta 1. punktā, un jo īpaši, ja trūkst skaidrības par:
            
                        a)
                     
                     
                        ievades datu sniegšanas kontroles līmeni un to, vai, ņemot vērā ievades datu raksturu, minētais kontroles līmenis ir pietiekams, lai nodrošinātu ievades datu precizitāti, integritāti un uzticamību;
                     
                  
                        b)
                     
                     
                        to procedūru pārredzamību, kuras ņem vērā, apspriežoties par jebkādām maznozīmīga etalona metodikas būtiskām izmaiņām, ņemot vērā minētās metodikas sarežģītību un izmantoto ievades datu raksturu;
                     
                  
                        c)
                     
                     
                        procesu ziņošanai par gadījumiem, kad notiek manipulācijas ar maznozīmīgu etalonu vai manipulācijas mēģinājums ar to, jo īpaši saistībā ar ievades datu un datu sniedzēju uzraudzību;
                     
                  
                        d)
                     
                     
                        ja maznozīmīgs etalons ir balstīts uz datu sniedzēju sniegtajiem ievades datiem, rīcības kodeksu un to, vai, ņemot vērā ievades datu būtību, tas ietver aizsardzības pasākumus attiecībā uz izmantoto ievades datu integritāti;
                     
                  
                        e)
                     
                     
                        administratora spēju pārskatīt un ziņot par tā atbilstību maznozīmīga etalona metodikai un Regulai (ES) 2016/1011;
                     
                  
                        f)
                     
                     
                        ja ievades datus sniedz uzraudzīts datu sniedzējs, vai tas tiek darīts ar atbilstošām kontrolēm, lai nodrošinātu ievades datu precizitāti, integritāti un uzticamību.
                     
                  
         
            3. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2022. gada 1. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 6. maijā
            
               
                  Komisijas vārdā –
               
               
                  Priekšsēdētāja
               
               Ursula VON DER LEYEN
            
         
         
            (1)  OV L 171, 29.6.2016., 1. lpp.
         
         
            (2)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).
         
            (3)  Eiropas Parlamenta un Padomes Regula (ES) 2019/2175 (2019. gada 18. decembris), ar kuru groza Regulu (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), Regulu (ES) Nr. 1094/2010, ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), Regulu (ES) Nr. 600/2014 par finanšu instrumentu tirgiem, Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un Regulu (ES) 2015/847 par līdzekļu pārvedumiem pievienoto informāciju (OV L 334, 27.12.2019., 1. lpp.).